**SAVJET RTCG   
Ombudsman RTCG**   
Podgorica 11.07.2025

**Predmet:** Zapisnik i misljenje ombudsmana na prigovor od13.05.2025. godine koji je uputio Media centar

Povod za prigovor je emisija Link Radija Crne Gore emitovana 10.05.2025. godine urednice Gorice Sakovic u kojoj je gosca bila clanica Savjeta RTCG Amina Muric

**Opis prigovora**

U emisiji 'Link', čiji je audio-video snimak objavljen i na portalu RTCG, gostovala je Amina Murić, članica Savjeta RTCG koja je, zajedno sa još nekoliko članova toga Savjeta, optužena za zloupotrebu službenog položaja. Sudski proces protiv nje i njenih kolega je u toku. Sama činjenica da je dat prostor optuženoj osobi na nacionalnom javnom emiteru da se samohvališe, hvali rad Savjeta i nezakonito izabranog generalnog direktora RTCG Borisa Raonića, te napada kritičare, govori o kršenju profesionalnog standarda OBJEKTIVNOST, koji je naveden u internom Pravilniku o programskim principima i profesionalnim standardima. Taj standard, pored ostalog, obavezuje da "pri izvještavanju treba izbjegavati sve što izaziva razumnu sumnju u objektivnost novinara ili nacionalnog javnog emitera i što bi moglo stvoriti predstavu da su oni izloženi pritisku ideološke, političke, finansijske, socijalne, vjerske ili kulturne prirode". Osim toga, tokom razgovora je došlo i do kršenja profesionalnog standarda TAČNOST, koji je, takođe, utvrđen internim Pravilnikom, jer je intervjuisana Murić tokom samohvalisanja koristila podatke za koje nije navodila izvore i u čiju se tačnost može sumnjati, a novinarka je rečeno uzimala zdravo za gotovo, ne propitujući intervjuisanu kako bi bila utvrđena istina. Promotivnim načinom intervjuisanja preršen je i profesionalni standard PRAVEDNOST, jer nijesu uključene sve relevantne činjenice, kako je standardom predviđeno, kao i prvo načelo Kodeksa novinara/ki Crne Gore koje glasi: "Dužnost je novinara/novinarke da poštuje istinu i istrajno traga za njom, imajući uvijek u vidu pravo javnosti da zna i ljudsku potrebu za pravičnošću i humanošću."

**Odgovor na primjedbu povodom gostovanja članice Savjeta RTCG Amine Murić u emisiji “ Link”**

Povod za poziv članici Savjeta RTCG Amini Murić je nesporan. Javni je interes da građani budu informisani o radu Javnog servisa, u ovom slučaju sa pozicije članice Savjeta.

 Činjenica na koju ukazujete, da je Amina Murić optužena za zloupotrebu službenog položaja nije bila prepreka za poziv u emisiju ako imamo u vidu da se  prema čl. 3 st. 1 Zakonika o krivičnom postupku svako smatra nevinim dok se njegova krivica za krivično djelo ne utvrdi pravosnažnom odlukom suda. Do tada, gospodja Murić punopravno učestvuje i donosi odluke na sjednicama Savjeta koje se reflektuju na rad RTCG, o čemu  informišemo javnost.

Odbacujemo vašu tvrdnju da je narušen princip objektivnosti. Novinarka je postavila sva relevantna pitanja vezana za funkcionisanje Javnog servisa, pa i ona o optužbama upućenim pojedinim članovima Savjeta i njoj lično.

Nijesmo prekršili ni profesionalni standard tačanost na koji ukazujete jer novinarka u svojim pitanjima nije iznijela niti jedan netačan podatak.  Za vjerodostojnost i istinitost odgovora odgovorna je gospođa Murić. Za “utvrđivanje istine“ na koju nas pozivate treba mnogo više vremana, analitike, istraživanja... od 25 minuta koliko traje emisija, koja nije samo posvećena optužbama upućenim pojedinim članovima Savjeta.

Novinarka je u intervjuu zauzela stav  neutralnosti koji je u novinarstvu legitiman. Nije bilo elemenata manipulativnosti. Nije dovodila u  pitanje kredibilnost optužbi i onih koji ih izriču, niti kredibilnost sagovornice i njenih odgovora. Novinarski pristup o kojem se može polemisati, ali ne legitimisati kao “ promotivno intervjuisanje”.

Otvoreni i spremni da prihvatimo sve kritike i primjedbe ostajemo  posvećeni principima tačnosti transparentnosti i profesionalnosti.

Urednik Prvog programa Radija Crne Gore Milutin Tomašević

**Misljenje ombudsmana**

Nakon prigovora Media centra, izjasnjenja urednika Prvog programa Radija Crne Gore Milutina Tomasevica I odgledane emisije Link od 10.05.2025. godine ombudsman:

Prihvata argumente urednika Prvog programa Radija Crne Gore Milutina Tomasevica te smatra prigovor Media centra neopravdanim. Saglasan je da je postojao javni interes da clanica Savjeta na isteku mandata informise o svom radu bez obzira na optuzbe koje nijesu pravosnazno potvrdjene. Urednica Gorica Sakovic postavljala je relevantna pitanja ukljucujuci i pitanja o optuznici, u pitanjima nije iznijela netacne podatke kroz neutralan pristup koji se ne moze kvalifikovati kao promotivan.

Ombudsman upozorava na kašnjenje u dostavljanju izjašnjenja uredništva Prvog programa Radija Crne Gore i poziva da se ubuduće poštuju rokovi propisani Pravilnikom o radu ombudsmana Javnog servisa.

**Zakljucak**

Odbacuje se prigovor Media centra.

Ombudsman Javnog servisa   
Ivan Ivanovic